Novi prijatelj

Za naš grad ovih je dana bila najavljena velika oluja. Roditelji su nam rekli da si spremimo odjeću za dva-tri dana i da idemo teti Ružici. Teta je bila draga, ali bojala sam se njene kuće koja je izgledala kao dvorac. Stariji brat Matej i sestra Marija gunđali su jer su im propali planovi s društvom. David, moj mlađi brat, bio je uzbuđen jer je volio istraživati tetinu kuću. Mama se trudila odlazak teti prikazati kao izlet, a tata je rekao da će to biti prava pustolovina. Zatim je promrmljao da ga strašno iritira glasanje žaba u močvari kraj tetine kuće.

Krenuli smo. Odjednom David vikne: „Azriel, Miki, Vjeko!“ Vratili smo se po naše ljubimce. David je cijelim putem ispitivao čujemo li oluju jer se čulo hučanje vjetra. Zabrinuo se za svoje lopte koje nije spremio. Matej i Marija odmah su stavili slušalice u uši. Mama se okrenula i nasmiješila kao da je htjela reći da će sve biti u redu.

Napokon smo stigli u Požegariju, mjesto gdje živi teta Ružica. Teta je bila sretna kad nas je vidjela. Niko, njezin mlađi sin, dočekao nas je sa sladoledom u ruci kojeg je najviše bilo na njegovoj frćkavoj kosi. Teta je viknula: „Ekipa, znate gdje je vaša soba!“ Luka, Nikin brat, igrao je igrice i imao je pripremljen džojstik za Davida. David je bio nestrpljiv i predložio je da idemo istraživati dvorac. U dvorcu je bilo puno prostorija koje su bile lijepo uređene. U potkrovlju se nalazio velik, prašnjav ormar. Niko nas je odveo tamo i rekao da ondje ima puno neobičnih životinja i mali patuljak s kojim se rado igra. Mislili smo da je to njegova mašta i vratili se u sobu. Bio je dosadan pa sam se vratila s njim u potkrovlje da mi pokaže te svoje prijatelje. Otvorili smo ormar, a u njemu su bili samo stari prašnjavi kaputi i hrpa tetinih starih cipela. Ušli smo u ormar. Niko je nestao. Počela sam ga dozivati. Odjednom sam se našla na mjestu gdje je bilo ljeto. Obuzeo me strah. Vidjela sam sve te neobične životinje koje su me gledale. Netko me potapšao po ramenu. Niko mi je rekao: „Ana, ne boj se!“ Nikada nisam mislila da će me šestogodišnjak hrabriti. Čula sam da mi je netko poželio dobrodošlicu u Roza Svijet, no nikoga nisam vidjela. Bilo je toplo i prevladavala je roza boja. Zrakom se širio prekrasan cvjetni miris. Prišao mi je patuljak koji je rekao da se zove Suisam. Niko se razveselio kada je Suisam došao. Rekao mi je da je to njegov najbolji prijatelj koji mu uvijek ispuni želje, a to je bila samo jedna – da uvijek ima sladoleda. Suisam je znao sve o meni jer mu je Niko ispričao. Bilo je ugodno razgovarati s njim. Iako je imao dvanaest godina kao ja, bio je nizak kao Niko. Imao je kreštav glas, a smijeh mu je zvučao kao kreketanje žaba. Shvatili smo da Nike nema. Našli smo ga na štandu sa sladoledom koji su pravile dvije vjeverice s kojima se rado družio. Suisam me pitao imam li želja. Zaželjela sam da moje mjesto ne strada u oluji. Pristao je ispuniti mi želju ako mu učinim uslugu. Htio je posjetiti naš svijet. Niko, Suisam i ja došli smo do ormara, otvorili vrata i začas smo se našli u dvorcu. Odjednom se začulo kreketanje žaba – Suisam se počeo smijati. Povukla sam ga nazad u Roza Svijet. Objasnila sam mu da ne smije biti glasan jer će ga čuti roditelji te da danas ne može ući u naš svijet jer je već kasno. Rekao je da sutra ne smijem zaboraviti na njega. Niko i ja izašli smo iz Roza Svijeta. Potrčali smo do naše sobe, a tata nas je dočekao ispred vrata i pitao zašto još nismo u krevetu. Niko je započeo: „Pa, Suisam...“ Prekinula sam ga i rekla da tražimo Azriela i Vjeku. Tata nam je poželio laku noć, ali nisam mogla zaspati jer sam razmišljala o novom prijatelju.

Kad sam ujutro otvorila oči, vidjela sam da se sladoled u Nikinoj ruci topi točno iznad moje glave. Bilo je odlično vrijeme za odlazak po Suisama jer su teta i tetak izveli moje roditelje u Požegariju i rekli da ih neće biti do navečer. Suisam nas je dočekao s punom vrećicom sladoleda. Poveli smo ga u naš svijet. Rekli smo mu da se sada može smijati jer roditelji nisu kod kuće. Prasnuo je u smijeh! Došli smo do naše sobe i vidjeli da su se Marija, Matej, David i Luka sakrili ispod deke jer su mislili da su žabe iz obližnje močvare doskakutale u sobu. Niko je rekao da je to samo njegov prijatelj kojeg stalno spominje. Polako su skinuli deku s glave, a Luka ga je od straha skoro pogodio džojstikom. David je bio tužan što nije išao s nama u Roza Svijet jer je igrao igrice. Zamolio je zato Suisama da što duže ostane u sobi. Rekao je Suisamu da trenira nogomet i pokazao mu loptu. On je bio oduševljen loptom jer se nikada njome nije igrao. David je obećao da će pitati trenera da ga dovede na trening iako Suisam nije znao što je to.

Čuli smo roditelje – stigli su! Brzo smo vratili Suisama u Roza Svijet. Zahvalio nam je na druženju i rekao da jedva čeka da ponovno dođem k Niki. Pozdravili smo se, a on je rekao da nije zaboravio na moju želju. Dvorcem je još neko vrijeme odjekivao njegov smijeh.

Sutradan za doručkom čuli smo vijest da je oluja oslabjela. Niko je počeo govoriti: „Suisam je to...“ U tom trenutku Azriel ga je ogrebao po nozi i spasio situaciju. Tata je promrmljao da su sinoć žabe bile posebno glasne. „Nisu to žabe, to se Suisam smijao“, reče Niko. Brzo sam mu dala sladoled samo da šuti. David je rekao tati da će njegov novi prijatelj Suisam jednom doći na trening. Mama ga je pogledala i rekla: „Izgleda da tetin čaj vašu maštu čini još bujnijom!“

Ana Vidović